KIRJALLINEN KYSYMYS E-3012/02 esittäjä(t): Eluned Morgan (PSE) komissiolle. YMP:n kirjanpito.



Virallinen lehti nro 110 E , 08/05/2003 s. 0149 - 0150



KIRJALLINEN KYSYMYS E-3012/02 esittäjä(t): Eluned Morgan (PSE) komissiolle (23. lokakuuta 2002) Aihe: YMP:n kirjanpito Komission ja jäsenvaltioiden välillä on järjestelmä vastuun jakamiseksi, mutta olisiko aivan mahdotonta kehittää YMP:lle oikeaa kirjanpitojärjestelmää ja vastuuvelvollisuutta? Onko YMP:n suhteen mahdollista tietää, mikä on EU:n rahoituksen kulloinenkin tilanne? Franz Fischlerin komission puolesta antama vastaus (28. marraskuuta 2002) Nykyisessä ja uudessa varainhoitoasetuksessa(1) säädetään selkeästi talousarvion toteuttamismenetelmästä, jossa vastuu jaetaan komission ja jäsenvaltioiden kesken. Tässä tapauksessa täytäntöönpanotoimet annetaan jäsenvaltioiden tehtäväksi, ja komissio voi siirtää talousarvion toteuttamistehtäviä toimeenpanovirastoille, joiden asema on määritelty siten, että komissiolle jää mahdollisuus valvoa toteuttamista ja että komissio voi seurata niiden toimintaa. Komissio soveltaa tilien tarkastamis- ja hyväksymismenettelyjä sekä tarvittavia rahoituskorjausjärjestelyjä varmistaakseen, että varoja käytetään sovellettavien rahoitussääntöjen mukaisesti. Yhteistä maatalouspolitiikkaa (YMP), jossa käytetään varoja Euroopan maatalouden ohjaus- ja tukirahaston (EMOTR) tukiosaston puitteissa, toteutetaan siis noudattaen täysin varainhoitoasetuksen säännöksiä, joihin sisältyvät myös kirjanpitoon ja vastuuvelvollisuuteen liittyvät näkökohdat. Komission tilien tarkastamis- ja hyväksymismenettelyjen EMOTR:n tukiosastoon liittynyt uudistus käynnistettiin vuonna 1996. Uudistetun järjestelmän pääpiirteinä voidaan mainita seuraavat tekijät: jäsenvaltiot hyväksyvät maksajavirastot, ja jäsenvaltioiden nimittämät elimet antavat vuotuisen todistuksen maksajavirastojen tileistä, minkä perusteella tehdään seuraavan vuoden huhtikuussa tilien tarkastamista ja hyväksymistä koskeva päätös. Todistuksessa on ilmoitettava, onko todistuksen myöntävä elin saanut riittävän varmuuden siitä, että maksajaviraston tilit ovat todenperäiset, täydelliset ja tarkat. Maksujen vastaavuutta yhteisön sääntöihin nähden käsitellään todistuksessa ainoastaan arvioimalla, ovatko maksajavirastojen hallinnolliset rakenteet pystyneet varmistamaan sääntöjenmukaisuuden ennen maksun suorittamista. Korjaukset, jotka perustuvat komission itse toimittamaan sääntöjenmukaisuuden tarkastukseen, sisältyvät sääntöjenmukaisuudesta myöhemmin tehtäviin päätöksiin. Kiistanalaisissa tapauksissa jäsenvaltioilla on mahdollisuus antaa komission ehdottamat korjaukset sovitteluelimen käsiteltäväksi, ja riippumatta siitä, päättävätkö ne kääntyä sovitteluelimen puoleen niillä on oikeus antaa asia Euroopan yhteisöjen tuomioistuimen käsiteltäväksi. Euroopan yhteisöjen tuomioistuin totesi 30. marraskuuta 2000 esittämässään kertomuksessa, että hyväksymistä ja todistusten antamista koskevat vaatimukset ovat parantaneet huomattavasti jäsenvaltioiden vastuuvelvollisuutta EMOTR-varoista, vaikkakin molemmissa asioissa on parantamisen varaa. Talousarvion toteuttamisen osalta komissio esittää budjettivallan käyttäjille kuukausittaiset rahoituskertomukset, mistä käytetään nimitystä varojärjestelmä. Tällaiseen kertomukseen sisältyy yksityiskohtainen analyysi jäsenvaltioiden selvittämistä menoista verrattuna oletettuun profiiliin. Lisäksi kirjanpitojärjestelmästä saadaan vuosittainen budjettinimikkeistö, joka kattaa noin 2 000 erillistä budjettikohtaa ja mahdollistaa jäsenvaltioille suoritettujen kuukausittaisten kokonaismaksujen kartoittamisen milloin tahansa kuukauden välein. (1) Neuvoston asetus (EY, Euratom) N:o 1605/2002, annettu 25 päivänä kesäkuuta 2002, Euroopan yhteisöjen yleiseen talousarvioon sovellettavasta varainhoitoasetuksesta, EYVL L 248, 16.9.2002.